Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: integrált szolgáltatásként működik. A távközlési szolgáltatást nyújtók az 1992. évi LXXII. törvény (Tt.) alapján az
Paragraph Index: 1529

2. „Mivel az adatkezelés személyes hozzájáruláson is alapulhat, tekinthető-e a szolgáltatás igénybevétele egyúttal a szükséges adatkezeléshez való implicit hozzájárulásnak is?” Az Avtv. 3. § (1) bekezdésének a) pontja alapján személyes adat akkor is kezelhető, ha ahhoz az érintett hozzájárult. A törvény 3. § (5) bekezdése szerint „az érintett kérelmére indult eljárásban a szükséges adatainak kezeléséhez való hozzájárulást vélelmezni kell. Erre az érintett figyelmét fel kell hívni”. Az „eljárás” és a „kérelem” fogalmak használata olyan benyomást kelthet, amely szerint ez a rendelkezés csak államigazgatási eljárás kapcsán alkalmazható. A törvény indokolása azonban a figyelemfelhívási kötelezettséggel kapcsolatban úgy fogalmaz, hogy „az érintett [...] többnyire képtelen megítélni, hogy az általa kezdeményezett eljárás vagy mindennapos ügylet alkalmával kiszolgáltatott adatainak mi lesz a további sorsuk. [...] Az ilyen ügyletekhez kötődő adatok további kezelésére ezért figyelmét fel kell hívni, mert így van alkalma arra, hogy az ügylettől — esetleges kedvezőtlen adatkezelési következményei miatt — elálljon.” Ebből az következik, hogy az érintett kérelmére indult eljárás törvényben használt fogalma alatt a törvényhozó szándéka szerint az érintett által kezdeményezett ügyleteket is érteni kell. Ezen az alapon tehát a felhasználó hozzájárulása a jogalapja azon személyes adatok kezelésének, amelyek a szolgáltatás ellátásához szükségesek. Azonban ilyen alapon sem lehet igazolni a technikailag nem feltétlenül szükséges, ám egyéb, a rendszerüzemeltetés során felmerülő (például biztonsági) szempontokból mégis indokolható adatok kezelését (például a naplófájlokban található adatokét), ráadásul az sem világos, miképp történik meg a felhasználó figyelmének felhívása arra a vélelemre, hogy adatainak kezeléséhez hozzájárult. Álláspontom szerint egyértelműbb, a szolgáltatók és a felhasználók számára is átláthatóbb helyzetet teremtene, ha az ilyen adatkezelések jogalapját a szektor jellemző adatkezeléseinek feltételeit rendező törvényi előírások teremtenék meg, s ezek az előírások egyben világosan meghatároznák azt az adatkört, illetve időtartamot, amelyre vonatkozóan, illetve amelyen belül a rendszerüzemeltetés során adatkezelés végezhető.

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes